Document ID: 31990D0160

31990D0160
L 090/18
SLUŽBENI LIST EUROPSKE UNIJE
22.03.1990.
ODLUKA VIJEĆA
od 22. ožujka 1990.
o sklapanju Sporazuma između Savezne Republike Njemačke i Europske ekonomske zajednice, s jedne strane, i Republike Austrije, s druge strane, o suradnji u gospodarenju vodnim resursima u Podunavlju
(90/160/EEZ)
VIJEĆE EUROPSKIH ZAJEDNICA,
uzimajući u obzir Ugovor o osnivanju Europske ekonomske zajednice, a posebno njegov članak 130.s,
uzimajući u obzir prijedlog Komisije (1),
uzimajući u obzir mišljenje Europskog parlamenta (2),
uzimajući u obzir mišljenje Gospodarskog i socijalnog odbora (3),
uzimajući u obzir Rezoluciju Vijeća Europskih zajednica i predstavnika vlada država članica, koji su se sastali u okviru Vijeća, od 19. listopada 1987. o nastavku i provedbi politike i programa djelovanja Europske zajednice u svezi s okolišem (1987./1992.) (4) i četvrti program djelovanja Europskih zajednica u vezi s okolišem, priložen navedenoj Rezoluciji, dalje u tekstu: „četvrti program djelovanja”;
budući da se četvrtim programom djelovanja, nastavljanjem ranijih programa djelovanja, navode među njegovim glavnim područjima djelovanja praćenje i nadzor s ciljem unapređenja kvalitete voda i smanjenja onečišćenja;
budući da se četvrtim programom djelovanja poziva na aktivno sudjelovanje Zajednice i njezinih država članica u međunarodnoj akciji za zaštitu okoliša i pridaje, u tom okviru, posebna važnost bilateralnim vezama s trećim zemljama;
budući da se Sporazumom između Savezne Republike Njemačke i Europske ekonomske zajednice, s jedne strane, i Republike Austrije, s druge strane, o suradnji u gospodarenju vodnim resursima u Podunavlju, potpisanim u Regensburgu 1. prosinca 1987., osobito utvrđuje osnivanje Stalnog odbora za gospodarenje vodnim resursima koji će formulirati preporuke ugovornim strankama o mjerama koje se trebaju poduzeti, inter alia, za unapređenje kakvoće vodnih resursa u Podunavlju, u onoj mjeri u kojoj su obuhvaćene ovim Sporazumom;
budući da se petnaest Direktiva navedenih u Prilogu Završnom protokolu predmetnog Sporazuma odnosi na Podunavlje;
budući da se čini potrebnim da Zajednica odobri Sporazum radi ostvarenja jednog od ciljeva Zajednice u pogledu očuvanja, zaštite i unapređenja kakvoće okoliša, kako je predviđeno u Jedinstvenom europskom aktu;
budući da je navedeni Sporazum potpisan u ime Zajednice 1. prosinca 1987.,
ODLUČILO JE:
Članak 1.
Ovime se u ime Europske ekonomske zajednice odobrava Sporazum između Savezne Republike Njemačke i Europske ekonomske zajednice, s jedne strane, i Republike Austrije, s druge strane, o suradnji u gospodarenju vodnim resursima u Podunavlju.
Tekst Sporazuma prilaže se ovoj Odluci.
Članak 2.
Predsjednik Vijeća Europskih zajednica, u ime Europske ekonomske zajednice, polaže instrument odobrenja utvrđen u članku 12. Sporazuma. Budući da su i Europska ekonomska zajednica i Savezna Republika Njemačka stranke navedenog Sporazuma, njihova nadležna tijela koordinirat će svoje rasporede tako da se instrumenti odobrenja obiju stranaka polože istovremeno.
Sastavljeno u Bruxellesu 22. ožujka 1990.

Labels: 18
5
20